CELEX: 32007D0098
Language: sl
Date: 2007-02-14 00:00:00
Title: 2007/98/ES: Odločba Komisije z dne 14. februarja 2007 o usklajeni uporabi radijskega spektra v frekvenčnih pasovih 2 GHz za uvedbo sistemov, ki zagotavljajo mobilne satelitske storitve (notificirano pod dokumentarno številko C(2007) 409)( Besedilo velja za EGP).

15.2.2007   
            
            
               SL
            
            
               Uradni list Evropske unije
            
            
               L 43/32
            
         
      ODLOČBA KOMISIJE
   
   z dne 14. februarja 2007
   o usklajeni uporabi radijskega spektra v frekvenčnih pasovih 2 GHz za uvedbo sistemov, ki zagotavljajo mobilne satelitske storitve
   (notificirano pod dokumentarno številko C(2007) 409)
   (Besedilo velja za EGP)
   (2007/98/ES)
   KOMISIJA EVROPSKIH SKUPNOSTI JE –
   ob upoštevanju Pogodbe o ustanovitvi Evropske skupnosti,
   ob upoštevanju Odločbe Evropskega parlamenta in Sveta 676/2002/ES z dne 7. marca 2002 o pravnem okviru za politiko radijskega spektra v Evropski skupnosti (Odločba o radijskem spektru) (1) in zlasti člena 4(3) Odločbe,
   ob upoštevanju naslednjega:
   
               (1)
            
            
               Učinkovita in skladna uporaba radijskega spektra je bistvena za razvoj elektronskih komunikacijskih storitev in lahko Evropski skupnosti pomaga spodbujati rast, konkurenčnost in zaposlovanje; omogočiti je treba lažji dostop do spektra, da bi ob upoštevanju ciljev splošnega interesa (2) izboljšali učinkovitost, spodbudili inovacije in večjo prožnost za uporabnike ter večjo izbiro za potrošnike.
            
         
               (2)
            
            
               Komisija spodbuja nove in inovativne komunikacijske sisteme, ki uporabljajo različne tehnične platforme in so sposobni zagotavljati storitve na ravni držav članic, regij ali na vseevropski ravni.
            
         
               (3)
            
            
               V tem smislu sistemi, ki lahko zagotavljajo mobilne satelitske storitve, veljajo za inovativne alternativne platforme, ki lahko ne glede na lokacijo končnih uporabnikov zagotavljajo različne vrste vseevropskih telekomunikacij in radiodifuzijskih storitev/storitev oddajanja več sprejemnikom, kot so hitri internet/dostop do intraneta, mobilne multimedijske storitve ter civilna zaščita in pomoč ob nesrečah. Te storitve bi lahko izboljšale pokrivanje podeželskih območij Skupnosti in tako v geografskem smislu premostile digitalni razkorak. Uvedba novih sistemov, ki zagotavljajo mobilne satelitske storitve, bi lahko prispevala k razvoju notranjega trga in okrepila konkurenco s povečanjem ponudbe, razpoložljivosti vseevropskih storitev in povezljivosti med koncema ter s spodbujanjem učinkovitih naložb.
            
         
               (4)
            
            
               Sistemi, ki lahko zagotavljajo mobilne satelitske storitve, morajo vključevati najmanj eno vesoljsko postajo in lahko vključujejo dodatne talne sestavne dele, tj. talne postaje, ki se uporabljajo na fiksnih lokacijah, z namenom izboljšanja razpoložljivosti mobilne satelitske storitve na območjih, kjer komunikacij z zahtevano kakovostjo ni mogoče zagotoviti z eno ali več vesoljskimi postajami.
            
         
               (5)
            
            
               Radijski spekter je v skladu s sklepi Mednarodne telekomunikacijske zveze (ITU) na Svetovni administrativni radijski konferenci leta 1992 (WARC-92) na voljo in načrtovan za uporabo za mobilne satelitske storitve v frekvenčnih pasovih 1 980–2 010 MHz in 2 170–2 200 MHz (pasovi 2 GHz).
            
         
               (6)
            
            
               Usklajena in učinkovita uporaba pasov 2 GHz za sisteme, ki zagotavljajo mobilne satelitske storitve na regionalni ali vseevropski ravni, je potrebna zlasti zaradi dometa satelitskih signalov, ki po naravi segajo preko nacionalnih meja.
            
         
               (7)
            
            
               Komisija je 6. oktobra 2005 v skladu s členom 4(2) Odločbe 676/2002/ES pooblastila konferenco CEPT (3), da prouči usklajene tehnične pogoje za uporabo pasov 2 GHz za mobilne satelitske storitve v Skupnosti. CEPT je na podlagi tega pooblastila predložila poročilo, ki določa tehnične pogoje, pod katerimi lahko takšni sistemi uporabljajo spekter 2 GHz.
            
         
               (8)
            
            
               Pasovi 2 GHz se trenutno v večini držav članic ne uporabljajo in bi morali biti v skladu s tehničnimi sklepi CEPT določeni ter brez nepotrebnega odloga razpoložljivi v vseh državah članicah za sisteme, ki zagotavljajo mobilne satelitske storitve, da bi zagotovili razvoj takšnih sistemov.
            
         
               (9)
            
            
               CEPT je sklenila, da soobstoj sistemov, ki lahko zagotavljajo mobilne satelitske storitve, in sistemov, ki zagotavljajo le prizemeljske mobilne storitve v istem spektru v pasovih 2 GHz brez škodljivih motenj, v istem geografskem območju ni možen. Da bi se izognili škodljivemu motenju mobilnih satelitskih storitev in neučinkoviti uporabi spektra, je potrebno določiti in dati na voljo pasove 2 GHz sistemom, ki lahko zagotavljajo mobilne satelitske storitve, na primarni osnovi. To pomeni, da v primeru, da pasove 2 GHz uporabljajo drugi sistemi, ki ne morejo zagotavljati mobilnih satelitskih storitev, ti drugi sistemi ne smejo povzročiti škodljivih motenj sistemom, ki zagotavljajo mobilne satelitske storitve, in od teh sistemov zahtevati zaščito. Po mnenju CEPT dodatni talni sestavni deli ne bi povzročili škodljivih motenj, če bi bili sestavni del sistema, ki zagotavlja mobilne satelitske storitve, če bi jih nadzoroval mehanizem za upravljanje virov in omrežja takšnega sistema ter če bi delovali v istih delih frekvenčnega pasu kot satelitski sestavni deli sistema. Pod temi pogoji, ki so predmet primernega avtorizacijskega režima, bi se dodatni talni sestavni deli lahko uporabljali, tudi če signale ne bi prenašali satelitski sestavni deli.
            
         
               (10)
            
            
               Rezultate dela, opravljenega v okviru pooblastila Komisije, je treba uporabiti v Skupnosti.
            
         
               (11)
            
            
               Primerno je dati prednost sistemom, ki zagotavljajo mobilne satelitske storitve v pasovih 2 GHz, saj so drugi frekvenčni pasovi, npr. tisti za GSM in UMTS/IMT-2000, na voljo za sisteme, ki zagotavljajo le prizemeljske mobilne storitve.
            
         
               (12)
            
            
               Ob upoštevanju razvoja trga in napredka tehnologij bo v prihodnosti morda treba potrebo po tej odločbi in njeno področje uporabe ponovno pregledati na podlagi ocene Komisije in informacij, ki jih predložijo države članice.
            
         
               (13)
            
            
               Določbe te odločbe ne smejo posegati v podeljevanje odobritev za uporabo pasov 2 GHz.
            
         
               (14)
            
            
               Ukrepi, predvideni s to odločbo, so v skladu z mnenjem Odbora za radijski spekter –
            
         SPREJELA NASLEDNJO ODLOČBO:
   Člen 1
   Namen te odločbe je uskladiti pogoje za razpoložljivost in učinkovito uporabo frekvenčnih pasov 1 980–2 010 MHz (Zemlja–vesolje) in 2 170–2 200 MHz (vesolje–Zemlja) za sisteme, ki zagotavljajo mobilne satelitske storitve v Skupnosti.
   Člen 2
   V tej odločbi so „sistemi, ki zagotavljajo mobilne satelitske storitve“ sistemi, ki lahko zagotavljajo radiokomunikacijske storitve med mobilno zemeljsko postajo in eno ali več vesoljskimi postajami oziroma med mobilnimi zemeljskimi postajami preko ene ali več vesoljskih postaj oziroma med mobilno zemeljsko postajo in eno ali več dodatnimi talnimi postajami, ki se uporabljajo na fiksnih lokacijah.
   Člen 3
   1.   Države članice določijo in s 1. julijem 2007 dajo na voljo frekvenčne pasove 1 980–2 010 MHz in 2 170–2 200 MHz za sisteme, ki zagotavljajo mobilne satelitske storitve.
   Druga uporaba teh pasov ne sme povzročati škodljivih motenj sistemom, ki zagotavljajo mobilne satelitske storitve, in ne more zahtevati zaščite pred škodljivimi motnjami, povzročenimi od sistemov, ki zagotavljajo mobilne satelitske storitve.
   2.   Vsaka dodatna talna postaja je sestavni del mobilnega satelitskega sistema in jo nadzoruje sistem za upravljanje satelitskih virov in omrežja. Uporablja isto smer prenosa in iste dele frekvenčnih pasov kot pripadajoči satelitski sestavni deli ter ne povečuje zahtev spektra pripadajočega mobilnega satelitskega sistema.
   Člen 4
   Države članice nadzorujejo uporabo zadevnih pasov in poročajo Komisiji o svojih ugotovitvah, da se po potrebi omogoči pregled te odločbe.
   Člen 5
   Ta odločba je naslovljena na države članice.
   
      V Bruslju, 14. februarja 2007
      
         
            Za Komisijo
         
         Viviane REDING
         
         
            Članica Komisije
         
      
   
   
      (1)  UL L 108, 24.4.2002, str. 1.
   
      (2)  Sklepi Sveta 15530/04 in 15533/04 z dne 3.12.2004.
   
      (3)  Pooblastilo konferenci CEPT za proučitev in določitev tehničnih pogojev v zvezi z usklajenim pristopom glede mobilnih satelitskih storitev v pasovih 2 GHz (1 980–2 010 MHz in 2 170–2 200 MHz) v Evropski uniji.